Mikaela Burgos-Mattila
Eino Hokkanen
Kalle-Eemeli Kivekäs

Järjestötoiminnan tilikartta

Loppuraportti

Metropolia Ammattikorkeakoulu

Liiketalouden tutkinto-ohjelma

Monialainen innovaatioprojekti XX00DZ39-3040

Projektisuunnitelma

Joulukuu 2022

Sisällys

[1 Johdanto 1](#_Toc121031306)

[2 Projektista 2](#_Toc121031307)

[3 Analyysiraportti 3](#_Toc121031308)

[3.1 Laki 3](#_Toc121031309)

[3.2 Järjestötoiminnan tilikartta nyt 4](#_Toc121031310)

[3.2.1 Järjestötoiminnan tuloslaskelma 5](#_Toc121031311)

[3.2.2 Lyhyt ja pitkä tilinpäätöspohja 5](#_Toc121031312)

[3.2.3 Tuloslaskelman sisältö 7](#_Toc121031313)

[3.2.4 Tilikauden yli-/alijäämä 9](#_Toc121031314)

[4 Kehityssuunnitelma 9](#_Toc121031315)

[5 Päätäntö 11](#_Toc121031316)

[Lähteet 12](#_Toc121031317)

# Johdanto

Monialainen innovaatioprojekti on Metropolian liiketalouden opintoihin kuuluva pakollinen 10 opintopisteen kurssi, jossa toteutetaan toimeksiantajalta saatu projekti. Meidän ryhmämme toimeksiantajana on SOSTE Suomen sosiaali ja terveys ry ja toimeksiannon aiheena järjestötoiminnan tilikartta.

Toimeksiantaja kertoo haasteeksi, että eri järjestöillä on keskenään erilaisia tilikarttoja. Raportoinnin ja rahoitushakemusten teon helpottamiseksi toimeksiantaja toivoo universaalin tilikartan tekemistä, joka toimisi kaikilla eri taloushallinnon ohjelmilla ja sopisi käytettäväksi niin pienille kuin suurille sosiaali- ja terveysalan järjestöille.

Projektin tavoitteena on tehdä toimeksiantajalle tilikartta, joka voisi toimia kaiken tyyppisissä sosiaali- ja terveysalan järjestöissä riippumatta käytetystä taloushallinnon ohjelmasta tai järjestön koossa. Vähintään tulee olla kirjanpitotili, laskentakohteet (tiliryhmät) ja kustannuspaikkatarkastelu. Käytettävissä olleen ajan vuoksi, rajasimme projektin koskemaan suomalaisia sosiaali- ja terveysalan järjestöjä.

Yhdenmukaisella tilikartalla tavoitellaan skaalautumista, eli tehokkaampaa toimintaa ilman resurssien lisäämistä ja työajan säästöä. Lisäksi yhdenmukaisten tilikarttojen tulisi mahdollistaa eri yhdistysten välille vertailukelpoisen datan keräämisen.

Tämä loppuraportti sisältää osia aiemmin kurssin aikana tehdystä projektisuunnitelmasta sekä analyysiraportin. Niiden pohjalta on laadittu kehittämissuunnitelma.

# Projektista

Projektiryhmään kuuluivat Metropolian ammattikorkeakoulun puolelta kurssia suorittavat oppilaat Eino Hokkanen, Mikaela Burgos-Mattila sekä Kalle-Eemeli Kivekäs.

Ohjausryhmään kuuluivat Sosten hallintojohtaja Miikka Lönnqvist, joka vastaa muun muassa hallinnosta ja taloudesta sekä erityisasiantuntija Ari Inkinen, jonka vastuualueena on järjestöjen rahoitus.

SOSTE eli Suomen sosiaali ja terveys ry on valtakunnallinen sosiaali- ja terveysalan kattojärjestö, joka kokoaa yhteen sekä sosiaali- ja terveysalan järjestöjä että muita yhteistyöjäsenrahastoja. Sosten sivujen mukaan heillä on koottuna yhteen yli 240 sosiaali- ja terveysalan järjestöä sekä useita kymmeniä yhteistyörahastoja. (Soste.)

Projekti kesti syyskuusta 2022 joulukuuhun 2022. Projektin ensimmäinen vaihe oli kontaktoida toimeksiantajaa ja selvittää projektin tavoitteet. Tämän teimme 27.9.2022 Teamsin välityksellä. Keskustelimme toimeksiantajan toiveista ja ratkaistavasta ongelmasta. Toinen vaihe oli projektisuunnitelman tekeminen.

Kolmantena vaiheena etsittiin lähdemateriaalia ja perehdyttiin siihen. Vaihe kulki läpi projektin loppuraportin palautukseen asti. Neljäs vaihe oli analyysiraportin kirjoittaminen ja viides vaihe on loppuraportin ja kehityssuunnitelman teko. Kuudes ja samalla viimeinen vaihe on 7.12.2022 pidettävä Minnofest, jossa projektin lopputulosta esitellään Metropolia ammattikorkeakoulun Myyrmäen kampuksella.

# Analyysiraportti

Tässä analyysiraportissa tarkastelemme järjestötoimintaan liittyvää kirjanpitolakia ja pohdimme sosiaali- ja terveysalan järjestöjen tilikarttojen käyttöä nykytilanteessa. Työ on osa Metropolian monialaista innovaatioprojekti -kurssia, jossa pyrimme kehittämään yhtenevän tilikartan eri sosiaali- ja terveysalan järjestöille. Toimeksiantajana tällä projektilla on Suomen sosiaali ja terveys ry.

Nykyinen tilikarttojen tilanne kertoo, mikä on jo toimivaa, ja missä tarvitaan muutosta. Laki asettaa rajat sille, minkälaista muutosta voi ja saa tehdä. Työn lopussa pohdimme hieman, minkälaisia muutoksia tilikartoille voisi tehdä, jotta niistä saataisiin yhtenevät eri sosiaali- ja terveysalan järjestöjen kesken.

## Laki

Kirjanpitolain mukaan yhdistykset ja säätiöt ovat kirjanpitovelvollisia. Tämän lain mukaan jokaisen kirjanpitovelvollisen tulee noudattaa hyvää kirjanpitotapaa. (Kirjanpitolaki 1997, 1 luku 1§.)

Aatteellinen yhdistys on PRH:n yhdistysrekisteriin merkitty yhdistys, jonka tarkoituksena ei voi olla voiton tai muun taloudellisen ansion hankkiminen jäsenilleen, vaan yhdistyksen tarkoitus on aatteellinen. Esimerkiksi urheiluseura tai ammattiliitto. (Tilastokeskus.) Aatteellisen yhdistyksen toimintaa säätelee yhdistyslaki 26.5.1989/503. Aatteellisia yhdistyksiä ja säätiöitä varten sovelletaan tavallisesti samoja periaatteita. (Tomperi 2021, 140.)

Aatteellisen yhteisön ja säätiön tuloslaskelmakaavan ohjeellinen perusrunko on kerrottu kirjanpitoasetuksen 3§:ssä ja PMA liitteessä IV:ssä (Tomperi 2021, 141).



Kuva 1. Kirjanpitoasetus 1997, 3§:n mukainen kaava aatteellisen yhteisön ja säätiön tuloslaskelman laadintaan.

Kirjanpitoasetus 30.12.1997/1339 3§ on kaava aatteellisen yhteisön ja säätiön tuloslaskelman laadintaan. Tämä kaava on esitettynä kuvassa 1. Yhdistyksen varsinainen toiminta on sääntöjen mukaisen tarkoituksen toteuttamista. (Kirjanpitoasetus 1997, 3§.) Kaava on ohjeellinen perusrunko, mutta koska yhdistyksiä on eri toiminnan tarkoituksilla ja todella eri kokoisina, sitä täydennetään tapauksen mukaan (Tomperi 2021, 141).

## Järjestötoiminnan tilikartta nykyään

Järjestötoiminnan tilinpäätöstä analysoitaessa tulee huomata, että joillain järjestöillä on hyvin paljon laajemmin eriteltynä eri kohdat verrattuna toisiin, joilla on merkitty vain kaikki pakollinen tieto. Tämä johtuu pitkälti siitä, että järjestöjen kokojen ja sitä kautta tarpeiden sekä rahoittajien vaatimuksien mukaan on hyvä laatia joko lyhyt tai pitkä tilinpäätöspohja.

 Järjestöjen tuloslaskelmassa on oltava eriteltynä varsinainen liiketoiminta ja varainhankinta toisistaan, sillä varsinainen toiminta ei tuota varoja varainhankinnan lailla. Nykypäivänä järjestöillä ei ole minkäänlaista universaalia pohjaa, jossa tulisi esiin kaikki oleellinen ja jota jokaisen järjestön tulisi yksimielisesti noudattaa.

### Järjestötoiminnan tuloslaskelma

Järjestötoiminnan tuloslaskelmassa olennainen osa on jakaa tilit varsinaiseen toimintaan ja varainhankintaan. Varsinaiseen toimintaan kuuluu kaikki jäsenille järjestetystä toiminnasta koituvat tuotot ja kulut. Varainhankintaan sen sijaan lukeutuu kaikki yhdistyksen varojen hankintaan liittyvät tuotot ja kulut. Tuloslaskelman loppuun tulee tilikauden yli- ja alijäämästä kertova luku. (Kirjanpitoasetus 2015, 3§.)

### Lyhyt ja pitkä tilinpäätöspohja

Lyhyt tilinpäätöspohja tuo ilmi tuloslaskelmassa vain kaiken tarvittavan tiedon erittelemättä niiden sisällä olevia kohtia. Pienet järjestöt käyttävät lyhyttä pohjaa, sillä niiden tarpeet ovat suhteellisen pienet, jolloin ei synny monia alakohtia. Yhdistyksen kasvaessa ja saadessa ulkopuolisia rahoittajia, syntyy halu näyttää jäsenille sekä rahoittajille, mistä varoja hankitaan. Tämän takia tehdään pitkiä tilinpäätöspohjia, joilla tarkalleen eritellään jokainen tuoton sekä kulun lähde. Jos ulkopuolisia rahoittajia tulee, halutaan toimintaa laajemmin avattavaksi. Halutaan erittelyjä varsinaisen toiminnan ja varainhankinnan sisällä. (Meritaktiva 2021.)


Kuva 2. Esimerkki lyhyestä tilinpäätöspohjasta (Kehitysvammaisten tukiliitto ry tilinpäätös 2021, 3).

Kuvassa 2 on esitetty esimerkkinä lyhyt tilinpäätöspohja. Se on kehitysvammaisten tukiliitto ry:n vuoden 2021 tilinpäätöksestä. Kuvan 2 tuloslaskelman tilinpäätöspohjassa on kerrottu vain kaikki oleellinen tieto.


Kuva 3. Esimerkki pitkästä tilinpäätöspohjasta (Hengitysliitto ry toimintakertomus ja tilinpäätös 2021, 5).

Kuvassa 3 on esimerkki pitkästä tilinpäätöspohjasta. Se on Hengitysliiton 2021 tilinpäätöksestä. Kuvasta 3 huomataan, kuinka paljon laajempi se on verrattuna kuvan 2 tilinpäätöspohjaan.

### Tuloslaskelman sisältö

Tuloslaskelman sisältöä on jaettu varsinaiseen toimintaan, varainhankintaan, sijoitus- ja rahoitustoimintaan.

Järjestötoiminnan tuloslaskelmassa varsinaiseen toimintaan kuuluu kaikki jäsenille järjestetystä toiminnasta koituvat tuotot sekä kulut. Näitä voivat olla esimerkiksi henkilöstökulut, järjestön työntekijöiden koulutuskulut sekä hallintokulut. Hallintokuluihin kuuluu esimerkiksi netti- sekä puhelinkulut ja koulutuskuluihin voi kuulua esimerkiksi jäsenille kurssin järjestäessä vuokrattujen tilojen kulut sekä kouluttajien kulut. Tuottoihin sen sijaan kuuluu jäsenille järjestetyn toiminnan tuotot esimerkiksi edellä mainittuun koulutukseen osallistumisesta syntyvät jäsenien maksettavat osallistumismaksut. Varsinaisen toiminnan tarkoitus ei ole tuottaa varoja järjestön ylläpitämiseksi. (Kaijanaho 2012, osa 4.)

Lyhyessä tilinpäätöspohjassa pitää tuoda ilmi vain kaikki tarpeellinen tieto. Varsinaisen toiminnan kohdassa tämä tarkoittaa yksinkertaisimmillaan tuottoja, kuluja, poistoja, muita kuluja sekä tuotto/kulujäämää. Jos yhdistyksellä on esimerkiksi palkattua henkilöstöä, tulee tähän merkitä myös henkilöstökulut. Henkilöstökuluihin tulee eritellä myös kyseiset kulut, kuten palkat ja palkkiot, henkilösivukulut sekä eläkevakuutusmaksut. (Kaijanaho 2012, osa 4.)

Pitkässä tilinpäätöspohjassa on tärkeää avata jokainen kohta mahdollisimman selkeästi eriteltyyn muotoon. Kohtaan varsinainen toiminta tulee ilmoittaa kaikki toiminta eriteltynä toisistaan sekä tuoda ilmi jokaisesta toiminnasta aiheutuvat tuotot, kulut, poistot sekä muut kulut. Erilaisia varsinaiseen toimintaan kuuluvia osia voisi olla esimerkiksi koulutustoiminta sekä hallintotoiminta. (Antti-Juhani Kaijanaho 2012, osa 4.)

Varainhankintaan kuuluu järjestötoiminnan tuloslaskelmassa kaikki yhdistykselle hankittavat varat ja niistä koituvat kulut. Näitä ovat esimerkiksi jäsenmaksut, lahjoitukset ja keräystuotot. Kuluihin kuuluvat näistä koituvat menot, kuten henkilöstökulut varainhankintatilaisuuksissa. (Meritaktiva 2021.)

Lyhyessä tilinpäätöspohjassa kohdassa varainhankinta tulee yksinkertaisesti ilmoittaa tuotot, kulut sekä tuotto/kulujäämä. Varainhankintaan tulee pitkässä tilinpäätöspohjassa ilmoittaa erikseen kaikki tähän kuuluvat osat erikseen. Kun lyhyessä pohjassa tuli ilmoittaa vain tuotot yhden yhteenlasketun summan avulla, tulee tässä ilmoittaa tuottoihin jäsenmaksut, keräystuotot, lahjoitukset sekä muut varainhankinnan lahjoitukset erikseen. Sama pätee myös kuluissa, jossa yhden luvun sijasta tulee ilmoittaa erikseen kulut, esimerkkinä henkilöstökulut ja jäsenmaksukulut. (Meritaktiva 2021.)

Sijoitus- ja rahoitustoimintaan kuuluu järjestötoiminnan tuloslaskelmassa esimerkiksi korkotuotot sekä vuokratuotot. Tähän kohtaan kuuluu myös osakesalkut sekä muu sijoitustoiminta. Kuluihin kuuluu esimerkiksi korkokulut, jos yhdistyksellä on lainoja. (Meritaktiva 2021.)

Kohdassa sijoitus- ja rahoitustoiminta tulee eritellä kaikki toiminta toisistaan edellisten kohtien tavoin. Lyhyessä pohjassa riittää, että tuodaan esiin pelkät tuotot sekä kulut, kun taas pitkässä pitää avata nämä kohdat tuomalla esille mahdolliset korkotuotot, vuokratuotot, omaisuuden myyntivoitot sekä muut omaisuustuotot. (Meritaktiva 2021.)

### Tilikauden yli-/alijäämä

Tilikauden ali- ja ylijäämä on voittoa tavoittelemattoman yhdistyksen vastaava termi yrityksen tilikauden voitolle tai tappiolle. Tämän avulla seurataan, että yhdistyksen toiminta on asianmukaisella tasolla. Tilikauden ali- ja ylijäämällä katsotaan myös, että kerätyt varat kattavat toiminnasta aiheutuvat kustannukset. Ylijäämä muodostuu tilikaudella tuottojen ollessa kuluja suuremmat. Alijäämä taas vastaa tappiota, jota syntyy, kun järjestön kulut ovat tuottoja suuremmat. (Kirjanpitoasetus 2015, 3§.)

# Kehityssuunnitelma

## Yleistä

Koko projektin tarkoituksena on selvittää olisiko mahdollista yhdistää eri lahjoitustilejä keskenään, koska lahjoituksia tulee todella monesta eri lähteestä ja ne tulevat tällä hetkellä eri tileille. Ideana on siis tutkia pystyisikö tilannetta tekemään helpommaksi SOSTE:n jäsenyhdistyksille, jotta ei tarvittaisi näitä kaikkia eri tilejä. Tilanteen tekee kuitenkin vaikeaksi se, että rahoittajat haluavat, että varoja seurataan todella tarkasti, jotta tiedettäisiin mille tileille tulee rahaa eri lähteistä ja että rahat käytetään siihen tarkoitettuun aiheeseen. Yhdistykset siis seuraavat rahojen käyttöä tarkkaan, jotta rahojen väärinkäyttö pystyttäisiin ehkäisemään mahdollisimman hyvin.

Lahjoitus tilien yhdistäminen on mahdollista, mutta tiettyjä säännöksiä noudattaen. Samaa järjestöä koskevat lahjoitukset voidaan yhdistää samalle tilille. Tällaisessa tilanteessa pitäisi tehdä niin, että on emoyhtiö, jonka alla on tytäryhtiö, jolloin tilien yhdistäminen on mahdollista ja kannattavaakin. Myös jokaisella yrityksellä tulee olla oma y-tunnus, jolla voidaan eritellä tilin lahjoitukset. Tarkemmin vielä, kun halutaan tehdä näin niin kannattaa käyttää kustannuspaikkaa, joka tekee tilien yhdistämisen vielä paremmaksi. Tämä selkeyttäisi millaiselle tilille mikäkin lahjoitus on tullut. (Laitinen 2022)

Tilien yhdistämisen suurin hyöty olisi varmasti se, että tämä helpottaisi SOSTE:n työurakkaa. Tilien yhdistämisellä saataisiin työajankäyttöä parannettua, koska ei tarvitsisi näin montaa eri tiliä mitä tarvitsisi seurata. Tämä tietysti myös johtaisi rahan säästämiseen, kun työntekijöiden ei tarvitse käyttää työaikaansa näiden tilien seuraamiseen.

Lahjoittajan muistaminen on tärkeää, koska se voisi lisätä lahjoittajan innostusta lahjoittaa uudelleen, kun hänen tekonsa tulee mainituksi. Saadut lahjoitukset olisi hyvä mainita myös vuosikertomuksessa. Lahjoituksen antajat ovat ansainneet tulla huomioiduksi varsinkin, kun kyse on arvostettavasta toiminnasta. Merkittävien lahjoitusten kohdalla voisi myös taltioida tapahtuman laajemmin esimerkiksi lahjoittajan haastattelulla tai lahjakirjalla. (Asialista.)

Kaikille yhteisen tilikartan laatiminen asettaa haasteita sillä pienen yhdistyksen tarpeet ovat hyvin erilaiset verrattuna suuren yhdistyksen raportointitarpeisiin. Suuremmalla järjestöllä eri rahoittajat edellyttävät varojen käytön seurannan omalla erillisellä tilillä, sillä rahoittajat ovat kiinnostuneita siitä, mihin varat on käytetty ja niiden tulee olla selkeästi eriteltynä järjestön normaalista toiminnasta. Esimerkkinä voi olla STEA:lta saatu yleisavustus, joiden avulla voidaan esimerkiksi palkata henkilöstöä. STEA haluaa, että tästä koituvat kustannukset eritellään auttaakseen avustusten summan löytämisessä. Nykyään myös suositaan lyhyttä tilinpäätöspohjaa, sillä varsinkaan pienempien järjestöjen ei tarvitse avata eri toiminnan ryhmiä. Tilien määrä vaihtelee paljon riippuen järjestön omien tarpeiden ja halujen sekä rahoittajien määräysten perusteella.

## Toteutus

Yhteinen tilikartta eri sosiaali- ja terveysalan järjestöille voisi selvitystyömme perusteella olla mahdollinen hyödyntämällä kaikille yhteisiä päätilejä, joilla olisi kullekin järjestölle omien tarpeiden mukaisia alatilien alatilejä. Näin ollen kaikki alatilit eivät olisi yhteneväisiä, mutta keskeiset päätilit ja päätilien ensimmäiset alatilit olisivat. Näin saataisiin helpommin yhteneviä raportteja, mutta eriävät alatilien alatilit mahdollistavat eriävät tiliöinnit esimerkiksi erityisavustuksille. Ajatusta tuki myös keskustelumme aiheesta Metropolian laskentatoimen opettajan kanssa. Ari Inkisen kanssa käymässämme 16.11.2022 Teams palaverissa, Inkinen kertoi, että kunta-alalla on käynnistynyt tilikarttojen yhtenäistämisprojekti. Tämäkin tieto tukee selvitystyön kautta saamaamme käsitystä siitä, että tilikarttoja on mahdollista yhtenäistää.

Lain lisäksi sosiaali- ja terveysjärjestöjen avustuskeskuksen eli STEA:n ohjeistukset avustusten hakuun, käyttöön ja raportointiin on otettava tilikarttojen yhtenäistämisessä erityisen tarkasti huomioon. STEA on osaltaan vastaamassa, että Veikkauksen tuottojen käyttö menee tulokselliseen kansalaisjärjestöjen toimintaan (Sosiaali- ja terveysjärjestöjen avustuskeskus 2022, 1).

Avustusten käyttöä on voitava kirjanpidon kautta luotettavalla tavalla seurata. Tilikarttojen yhdistämisessä on huomioitava, että avustusten seuranta edellyttää kirjanpitoon muista toiminnoista erillistä kustannuspaikkaa kunkin avustuskohteen ja kustannusten tuottojen seuraamiseksi. Tilien nimeämisessä on otettava huomioon, että kirjanpidon tilien ja tositteiden vientiselitteiden on oltava tarpeeksi informatiivisia oikeiden ja riittävien tietojen antamiseksi avustuksen käytöstä. (Sosiaali- ja terveysjärjestöjen avustuskeskus 2022, 39.)

# Päätäntö

Innovaatioprojektimme alkoi projektisuunnitelman laatimisella, jonka jälkeen siirryimme kirjoittamaan analyysiraporttia. Projekti lähti käyntiin hyvin projektisuunnitelman mukaisesti ja ryhmämme sai kolmannen jäsenen analyysiraportin kirjoittamisvaiheessa. Viimeinen vaihe eli kehittämissuunnitelma oli helpointa toteuttaa, koska olimme jo käsitelleet työn aihetta. Innovaatioprojekti järjestötoiminnan tilikarttojen yhtenäistämisestä oli todella kiinnostava toteuttaa. Aihe vaatii kuitenkin paljon kirjanpidon ja lain ymmärtämistä, joten käytettävissä olevan ajan (10 opintopistettä) ja projektia suorittavien opiskelijoiden lähtötason puitteissa projektista suoriutuminen oli paikoin haastavaa. Olisi voinut olla todella hyödyllistä, jos projektiryhmässä olisi ollut mukana oikeustieteen opiskelija tai oikeustradenomiopiskelija. Myös työelämän puolelta järjestöjen kirjanpidontöistä tai järjestöjen tilintarkastuksen avustavista töistä olisi varmasti ollut tässä projektissa hyötyä.

Projektin tekeminen oli opettavaista ja yhteistyö eri osapuolten välillä sujui mutkattomasti. Projekti lisäsi jokaisen tietämystä tilikarttoihin liittyen. Projektin lopputulos jäi hieman kevyemmäksi kuin olisimme toivoneet, vaikka kokonaisuuteen olimmekin tyytyväisiä.

Lähteet

Asialista. Sujuvaa yhdistystoimintaa. Lahjoitukset. https://www.asialista.net/lahjoitukset/. Viitattu 3.11.2022.

Hengitysliitto ry toimintakertomus ja tilinpäätös 2021. <https://www.hengitysliitto.fi/wp-content/uploads/2022/06/tilinpaatos-ja-toimintakertomus-2021.pdf>. Viitattu 3.11.2022.

Kaijanaho, Antti-Juhani 2012. Erittäin pienen yhdistyksen taulukkolaskennalla – pienen yhdistyksen kirjanpito ja tilinpäätös. Osa 4. https://antti-juhani.kaijanaho.fi/newblog/archives/904. Viitattu 3.11.2022.

Kehitysvammaisten tukiliitto ry tilinpäätös 2021. https://www.tukiliitto.fi/uploads/2022/05/73e0419b-kehitysvammaisten-tukiliitto-ry-tilinpaatos-1-12-2021.pdf. Viitattu 3.11.2022.

Kirjanpitoasetus 30.12.2015/1752. Finlex. https://www.finlex.fi/fi/laki/ajantasa/1997/19971339. Viitattu 3.11.2022.

Kirjanpitolaki 30.12.1997/1336. Finlex. https://www.finlex.fi/fi/laki/ajantasa/1997/19971336. Viitattu 5.11.2022.

Laitinen, Tiina 2022. Controller. Haastattelu 3.11.2022

Tilastokeskus. Käsitteet. Aatteellinen yhdistys. https://www.stat.fi/meta/kas/aatteellinen\_yh.html. Viitattu 5.11.2022.

Meritaktiva 2021. Yhdistyksen kirjanpito – ohjeet yhdistyksen taloudenhoitoon. https://meritaktiva.fi/yhdistyksen-kirjanpito/. Viitattu 3.11.2022.

Sosiaali- ja terveysjärjestöjen avustuskeskus 2022. Avustusopas. https://www.stea.fi/wp-content/uploads/2022/03/STEA-avustusopas-2023.pdf. Viitattu 1.12.2022.

Soste. Tietoa Sostesta. https://www.soste.fi/meista/tietoa-sostesta/. Luettu 29.9.2022.

Tilimaatuska. Mikä on tuloslaskelma? Entä yhdistyksen tase, pääkirja tai päiväkirja?.https://www.tilimaatuska.fi/asiakkaille/mitä-yhdistyksen-tuloslaskelma-kertoo. Viitattu 3.11.2022

Tomperi, Soile 2021. Kehittyvä kirjanpito. 18., uudistettu painos. Edita, Helsinki.